Prienų rajono savivaldybės tarybai

**SPRENDIMO „DĖL PRIENŲ RAJONO SAVIVALDYBĖS TARYBOS 2019 M. BIRŽELIO 27 D. SPRENDIMO NR. T3-165 „DĖL MOKESČIO UŽ NEFORMALŲJĮ ŠVIETIMĄ MOKĖJIMO TVARKOS APRAŠO PATVIRTINIMO“ PAKEITIMO“ AIŠKINAMASIS RAŠTAS**

2020-04-17

Vadovaujantis Lietuvos Respublikos Vyriausybės 2020 m. kovo 14 d. nutarimo Nr. 207 „Dėl karantino Lietuvos Respublikos teritorijoje paskelbimo“ 3.3 papunkčiu, koreguojamas Prienų rajono savivaldybės tarybos 2019 m. birželio 27 d. sprendimu Nr. T3-165 „Dėl Mokesčio už neformalųjį švietimą mokėjimo tvarkos aprašo patvirtinimo“ patvirtintas Mokesčio už neformalųjį švietimą mokėjimo tvarkos aprašas (toliau – aprašas). Šis aprašas papildomas 31 punktu, kuriame nustatyta, kad karantino metu, kai ugdymo procesas Prienų rajono savivaldybės meno bei muzikos mokyklose ir Prienų rajono savivaldybės kūno kultūros ir sporto centre organizuojamas nuotoliniu būdu, mokama 50 proc. apraše nustatyto mokesčio dydžio.

Mėnesinis mokestis už teikiamas neformaliojo švietimo paslaugas karantino metu (kai ugdymas organizuojamas nuotoliniu būdu) būtų toks: ankstyvojo meninio ugdymo programa – 5,00 Eur; pradinio, pagrindinio ir išplėstinio muzikinio ir dailės ugdymo programos bei muzikos ir dailės mėgėjų ugdymo programos – 7,50 Eur; suaugusiųjų muzikos ir dailės ugdymo programos – 10,00 Eur; Prienų rajono savivaldybės kūno kultūros ir sporto centro vykdomos programos – 2,50 Eur.

Pažymime, kad per mėnesį Prienų rajono savivaldybės neformaliojo švietimo įstaigos surinkdavo apie 7080 Eur mokesčių. Sumažinus mokestį 50 proc. karantino metu bus surenkama apie 3540 Eur per mėnesį.

 Siūlome pritarti parengtam sprendimo projektui.

Skyriaus vedėjas Rimvydas Zailskas

Virginija Zujienė, tel. (8 319) 61 137, el. p. v.zujiene@prienai.lt